Document ID: 32005R0749

KOMMISSIONENS FORORDNING (EF) Nr. 749/2005
af 18. maj 2005
om ændring af forordning (EØF) nr. 2131/93 om procedurer og betingelser for salg af korn fra interventionsorganerne
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1784/2003 af 29. september 2003 om den fælles markedsordning for korn (1), særlig artikel 6, og
ud fra følgende betragtninger:
(1)
Kommissionens forordning (EØF) nr. 2131/93 (2) fastsætter procedurer og betingelser for salg af korn fra interventionsorganerne.
(2)
I medlemsstater, der ikke har søhavne, straffes de bydende på grund af højere transportomkostninger. Som følge af disse meromkostninger er det vanskeligere at eksportere korn fra disse medlemsstater, hvilket navnlig resulterer i længere opbevaring i interventionslagre og ekstra udgifter for EU-budgettet. Følgelig er der ved artikel 7 i forordning (EØF) nr. 2131/93 åbnet mulighed for i visse tilfælde at finansiere de laveste transportomkostninger mellem oplagringsstedet og udgangsstedet for at gøre buddene sammenlignelige.
(3)
De kroatiske havne Rijeka og Split har traditionelt været udgangshavne for landene i Centraleuropa inden disses tiltrædelse af Den Europæiske Union. Derfor bør Rijeka og Split medregnes blandt de udgangssteder, der kan tages i betragtning ved beregningen af de transportomkostninger, der kan refunderes i tilfælde af eksport.
(4)
For at forenkle og harmonisere procedurerne for salg af korn til eksport bør den procedure for frigivelse af sikkerhedsstillelser, der er omhandlet i artikel 17 i forordning (EØF) nr. 2131/93, præciseres på grundlag af Kommissionens forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter (3), specielt når det gælder beviserne for afslutning af toldformaliteter ved import til tredjelande.
(5)
Forordning (EØF) nr. 2131/93 bør derfor ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
I artikel 7 i forordning (EØF) nr. 2131/93 affattes stk. 2a således:
»2a. For medlemsstater uden søhavne kan det efter proceduren i stk. 1 besluttes at fravige stk. 2 og ved eksport fra en søhavn fastsætte finansiering af de mest fordelagtige transportomkostninger mellem oplagringsstedet og det faktiske udgangssted inden for de lofter, der anføres i licitationsbekendtgørelsen.
I forbindelse med nærværende stykke kan den rumænske havn Constanta og de kroatiske havne Rijeka og Split betragtes som udgangssteder.«
Artikel 2
I artikel 17 i forordning (EØF) nr. 2131/93 affattes stk. 3 således:
»3. Den i stk. 2, andet led, omhandlede sikkerhedsstillelse frigives for de mængder, for hvilke:
-
der er fremlagt bevis for, at produktet er blevet uegnet til konsum og foder
-
der er fremlagt bevis for, at toldformaliteterne ved eksport fra EF's toldområde og ved import til et af de tredjelande, der er omfattet af licitationen, er afsluttet. Beviset for eksport fra EF's toldområde og for import til et tredjeland fremlægges henholdsvis efter artikel 7 og artikel 16, stk. 1, 2 og 3, i forordning (EF) nr. 800/1999
-
der ikke er blevet udstedt licens i overensstemmelse med artikel 49 i forordning (EF) nr. 1291/2000
-
kontrakten er blevet ophævet i overensstemmelse med artikel 16, stk. 4.«
Artikel 3
Denne forordning træder i kraft på dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. maj 2005.

Labels: 17
19
8
3
18
15